זוהי גרסה טבעונית של סלט פופולרי מאוד בשוק של טראט, שם מוסיפים לו גם פיסות קטנות של דג נא. הרוטב מתאפיין בטעם מעושן שמקורו בקלייה של השום והשאלוטס על אש פתוחה, בחמיצות שמקורה בתמרהינדי ובמתיקות של סוכר דקלים.
כדאי מאוד להכין את מי התמרהינדי בבית, ממחית תמרהינדי תאית שנמכרת בחנויות המתמחות. לא מומלץ להשתמש ברכז תמרהינדי מתוצרת הודו, שטעמו חמוץ ותוקפני הרבה יותר. אם מצאתם רוטב תמרהינדי מוכן מתוצרת תאילנד, אפשר להשתמש בו.
גם איכות הבוטנים חשובה לתוצאה הסופית. מומלץ לקנות בוטנים מולבנים חצויים ולקלות אותם בבית (25 דקות בתנור, 160 מעלות, או בווק יבש). אם אתם משתמשים בבוטנים קנויים, הסירו את הקליפה החומה הדקה וקלו אותם בווק או מחבת במשך כמה דקות, כדי לשפר את פריכותם.
חשוב לפרוס את הכרוב לרצועות דקיקות, שעוביין 2-3 מ”מ. עוד יותר חשוב לפרוס את הלמון גראס לפרוסות בעובי נייר. לשם כך יש להצטייד בסכין חדה מאוד, להסיר 1-2 סנטימטרים מהחלק הקשה של הגבעול (זה שקרוב לשורש) ולפרוס בתשומת לב. פרוסות עבות יהיו קשות ללעיסה ויציקו לכם בחיך.
אפשר להכין את חומרי הסלט מראש ולשמור בכלי אטום במקרר, ולהכין גם את הרוטב מראש בלי לערבב לתוכו את הבוטנים. לפני ההגשה מוציאים את הסלט מהמקרר כדי שיגיע לטמפרטורת החדר, מערבבים את הבוטנים עם הרוטב ואת הרוטב עם הסלט. מקשטים בנענע ומגישים.
פורסים את 2 סוגי הכרוב לפרוסות דקיקות.
חותכים את הגזר לג’וליאנים בעזרת מכשיר ייעודי או ביד.
פורסים את החלק הלבן של הלמון גראס לפרוסות בעובי נייר.
נועצים שיפוד (או מזלג) בשאלוט ובשיני השום וקולים אותם על האש הפתוחה של הגז במשך כמה שניות, עד שקליפתם נשרפת.
מקררים, מקלפים, שוטפים משאריות מפוחמות וקוצצים קטן.
יוצקים לסיר קטן את חלב הקוקוס ומביאים לרתיחה מעל להבה בינונית.
מוסיפים את השאלוטס, השום, מי התמרהינדי, הסוכר, המלח והצ’ילי ומערבבים כ-4 דקות.
טועמים. הרוטב צריך להיות מאוד מלוח כדי לתבל היטב את הסלט. אפשר להוסיף מלח, סוכר, או מי תמרהינדי אם חסרה חמיצות.
מערבבים את הרוטב עם הבוטנים, שופכים על הסלט לפני ההגשה, מערבבים ומקשטים בנענע.